b'\n_START_ARTICLE_\nVee magestamine\n_START_PARAGRAPH_\nVee magestamine on vee soolsuse v\xc3\xa4hendamine. Tavaliselt on vee magestamise eesm\xc3\xa4rgiks joogivee saamine._NEWLINE_Magestatud vesi erineb destilleeritud veest selle poolest, et destilleeritud vees pole \xc3\xbcldse sooli, aga magestatud vees on neid joomiseks sobivas koguses._NEWLINE_Loodusliku vee soolsust p\xc3\xb5hjustavad mitmesugused katioonid (eriti levinud on kaltsiumi, magneesiumi, naatriumi ja kaaliumi ioonid) ning anioonid (eriti levinud on sulfaadi-, kloriidi- ja vesinikkarbonaadiioonid). Nende summaarset kontsentratsiooni nimetatakse kuivj\xc3\xa4\xc3\xa4giks. Joogivee kuivj\xc3\xa4\xc3\xa4k ei tohi olla suurem kui 1\xe2\x80\x931\xc2\xbd g/l. Mageveekogude kuivj\xc3\xa4\xc3\xa4k ei ole tavaliselt suurem kui \xc2\xbd\xe2\x80\x931 g/l._NEWLINE_Nendes Maa piirkondades, kus pole piisavalt magevett, t\xc3\xa4nap\xc3\xa4eval vett tavaliselt magestatakse. Vahel on vaja ka tootmisvett magestada. Lisaks kliimale suurendavad joogivee nappust globaalses mastaabis joogiveevarude ja rahvastiku eba\xc3\xbchtlane paiknemine, samuti rahvaarvu suurenemine ja linnastumine._NEWLINE_Vee suures mahus magestamine on enamasti v\xc3\xa4ga energiakulukas ja v\xc3\xb5rdlemisi kallis. See n\xc3\xb5uab mahukat ja erilist infrastruktuuri. Sellep\xc3\xa4rast annavad 75% magestatud vee toodangust L\xc3\xa4his-Ida riigid, kes saavad selleks kasutada oma suuri naftavarusid. Saudi Araabias on 70% tarvitatavast mageveest magestatud. V\xc3\xa4ljaspool L\xc3\xa4his-Ida on suurim tegija ja teerajaja selles vallas Hispaania. Eeldatavasti saab see teema varsti aktuaalseks USA-s, kus paljudes rannikupiirkondades p\xc3\xb5hjavesi sooldub ja rahvaarv kasvab._NEWLINE_Kui vaadata aastail 2000\xe2\x80\x932006 v\xc3\xb5idetud magestamise hankeid, siis on maailma viis suurimat veemagestusettev\xc3\xb5tet alates suurimast L\xc3\xb5una-Korea p\xc3\xa4ritolu Doosan Heavy Industries, Prantsusmaa p\xc3\xa4ritolu Veolia, Itaalia p\xc3\xa4ritolu Fisia, USA p\xc3\xa4ritolu General Electric ja Hispaania p\xc3\xa4ritolu Befesa.\n_START_SECTION_\nVee magestamise meetodid\n_START_PARAGRAPH_\nVee magestamise peamised meetodid on destillatsioon, ioonivahetus ja p\xc3\xb6\xc3\xb6rdosmoos ehk h\xc3\xbcperfiltratsioon._NEWLINE_Vee soolasisalduse nimetamise seadet nimetatakse magestiks._NEWLINE_Destillatsioon seisneb vee aurustamises ja saadud veeauru kondenseerimises. Hetkkeemisega mitmeastmelises magestis l\xc3\xa4bib soolarikas vesi \xc3\xbcha madalama r\xc3\xb5huga astmeid ehk kambreid, kus ta osaliselt aurustub. Selle auru destillaat kogutakse ja suunatakse tarbijaile. 1980. aastatel saadi 96% mageda vee maailmatoodangust destilleerimise abil._NEWLINE_Ioonivahetus seisneb selles, et vett juhitakse l\xc3\xa4bi kationiit- ja anioniitfiltri, milles peetakse kinni vastavalt katioonid ja anioonid._NEWLINE_P\xc3\xb6\xc3\xb6rdosmoosi korraldatakse atset\xc3\xbc\xc3\xbcltselluloosist ja pol\xc3\xbcamiidvalkudest valmistatud membraanide ehk pooll\xc3\xa4bilaskvate kilede abil. Need lasevad osmootset r\xc3\xb5hku \xc3\xbcletava r\xc3\xb5hu korral l\xc3\xa4bi vee molekule ning peavad kinni sooli ja neid moodustavaid ioone._NEWLINE_Vett saab magestada ka elektrodial\xc3\xbc\xc3\xbcsi abil, kui vesi l\xc3\xa4bib elektriliselt selektiivsete membraanidega t\xc3\xa4idetud elektrodial\xc3\xbc\xc3\xbcsivanne. Need membraanis ei lase l\xc3\xa4bi magedat vett._NEWLINE_Vett saab magestada ka soolade v\xc3\xa4ljak\xc3\xbclmutamist kasutades: mage vesi nii j\xc3\xa4\xc3\xa4tub kui sulab enne soolast vett. Kui soolane vesi k\xc3\xbclmub, siis moodustuvad mageda j\xc3\xa4\xc3\xa4 kristallid, mille vahele j\xc3\xa4\xc3\xa4vad soolase j\xc3\xa4\xc3\xa4 kristallid. Sellise kristallide segu sulamisel sulab k\xc3\xb5igepealt mage j\xc3\xa4\xc3\xa4.'